Hospitaaldienste ontwrig deur stakende werkersVakbonde het Dinsdag bedrywighede by ‘n aantal Gautengse hospitale ontwrig. (Foto: Cosatu/Twitter) Van Gauteng se besigste openbare hospitale se bedrywighede is Dinsdag erg ontwrig nadat werkers aan ŉ protesaksie van die nasionale staatsdiens deelgeneem het. Die Gautengse departement van gesondheid het intussen ŉ interdik verkry teen enige verdere stakings vir die volgende paar maande. Volgens Motalatale Modiba, woordvoerder van die departement, het veral die Sebokeng-hospitaal in Sedibeng en die Chris Hani Baragwanath- akademiese hospitaal (CHBAH) in Johannesburg gebuk gegaan onder die staking. Talle dienste moes Dinsdag opgeskort word. “By die CHBAH het die protesaksie gelei tot die kansellering van alle elektiewe operasies wat vir die dag beplan is en slegs een noodteater was in volle werking,” sê Modiba. “Die hospitaal het ook met minimale personeel in broodnodige sale soos die kraamsaal, teaters, intensiewesorgeenheid en noodgevalle oor die weg gekom.” Die Sebokeng-hospitaal moes met ŉ klein aantal personeel bedryf word nadat verpleegsters, dokters en selfs administratiewe personeel deur betogers verhoed is om die fasiliteit binne te gaan. Die provinsie se nooddienste was gister heeldag op bystand en was by verskeie geleenthede genoop om pasiënte na alternatiewe fasiliteite te neem. Die vakbonde Cosatu, Nehawu, Nupsaw, Popcru, Denosa, Sapu, PSA, Hospersa, Samatu, Pawusa en Saepu het Dinsdag die strate ingevaar nadat daar ná uitgerekte loononderhandelings steeds geen salarisooreenkoms bereik kon word nie. Die vakbonde het verlede week reeds gedreig met die staking, sou ŉ aanvaarbare ooreenkoms nie aangegaan kon word nie. Maroela Media het vroeër berig daar is in Mei vanjaar al met loononderhandelings begin. Vakbonde het aanvanklik ŉ 10%-verhoging geëis, maar dit later na 6,5% aangepas. Die vakbonde het egter intussen die regering se aanbod vir ŉ 3%-loonverhoging van die hand gewys. Volgens Modiba het die departement egter gistermiddag daarin geslaag om ŉ interdik teen verskeie vakbonde by die Johannesburgse arbeidshof te verkry om hulle te “verhoed dat hul lede die lewering van gesondheidsdienste belemmer”. “Die tussentydse interdik is onmiddellik van toepassing en voorkom stakende staatswerkers om enige personeellede wat by gesondheidsfasiliteite werksaam is aan te rand, te dreig, intimideer of aan te hits tot geweld,” sê hy. “Dit verbied ook die betogers om enige infrastruktuur te beskadig of toegang tot enige gesondheidsfasiliteit of departementele kantore aan mense te weier.” Hoewel die betoging teen Dinsdagmiddag tot ŉ einde gekom het, is die polisie steeds opdrag gegee om die interdik toe te pas. Sommige vakbonde het vroeg Woensdagoggend aangedui dat hul lede die staking sal voortsit en dit eers terugtrek wanneer daar op hul eise gereageer word.